CELEX: 32019D1146
Language: fi
Date: 2019-07-04 00:00:00
Title: Komission täytäntöönpanopäätös (EU) 2019/1146, annettu 4 päivänä heinäkuuta 2019, Kiinan kansantasavallasta peräisin olevan kuumavalssatun ponttiteräksen tuontia koskevan polkumyynnin vastaisen menettelyn päättämisestä

5.7.2019   
               
               
                  FI
               
               
                  Euroopan unionin virallinen lehti
               
               
                  L 181/89
               
            
         KOMISSION TÄYTÄNTÖÖNPANOPÄÄTÖS (EU) 2019/1146,
         annettu 4 päivänä heinäkuuta 2019,
         Kiinan kansantasavallasta peräisin olevan kuumavalssatun ponttiteräksen tuontia koskevan polkumyynnin vastaisen menettelyn päättämisestä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1) ja erityisesti sen 9 artiklan 1 kohdan,
         sekä katsoo seuraavaa:
         1.   MENETTELY
         
         
                     (1)
                  
                  
                     Euroopan komissio, jäljempänä ’komissio’, pani 24 päivänä toukokuuta 2018 vireille Kiinasta peräisin olevan kuumavalssatun ponttiteräksen tuontia koskevan polkumyynnin vastaisen menettelyn julkaisemalla vireillepanoilmoituksen Euroopan unionin virallisessa lehdessä (2).
                  
               
                     (2)
                  
                  
                     Tutkimus pantiin vireille, kun EUROFER, jäljempänä ’valituksen tekijä’, esitti valituksen sellaisten kahden unionin tuottajan puolesta, joiden tuotanto muodostaa 100 prosenttia kuumavalssatun ponttiteräksen kokonaistuotannosta unionissa. Valituksessa esitettyä näyttöä polkumyynnillä tapahtuneesta tuonnista ja siitä aiheutuneesta merkittävästä vahingosta pidettiin riittävänä tutkimuksen vireillepanoa varten.
                  
               
                     (3)
                  
                  
                     Komissio kehotti vireillepanoilmoituksessa asianomaisia osapuolia ottamaan yhteyttä komissioon tutkimukseen osallistumiseksi. Komissio ilmoitti lisäksi tutkimuksen vireillepanosta valituksen tekijälle, muille tiedossa oleville unionin tuottajille, tiedossa olevalle vientiä harjoittavalle tuottajalle ja Kiinan viranomaisille, tiedossa oleville tuojille, tavarantoimittajille ja käyttäjille, kauppiaille sekä järjestöille, joita tutkimuksen vireillepanon tiedettiin koskevan, ja kehotti niitä osallistumaan tutkimukseen.
                  
               
                     (4)
                  
                  
                     Komissio ilmoitti 22 päivänä helmikuuta 2019 kaikille asianomaisille osapuolille, että se oli päättänyt olla ottamatta käyttöön väliaikaisia toimenpiteitä ja jatkaa tutkimusta.
                  
               2.   VALITUKSEN PERUUTTAMINEN JA MENETTELYN PÄÄTTÄMINEN
         
         
                     (5)
                  
                  
                     Valituksen tekijä ilmoitti komissiolle kirjeitse 11 päivänä huhtikuuta 2019 valituksen peruuttamisesta.
                  
               
                     (6)
                  
                  
                     Asetuksen (EU) 2016/1036 9 artiklan 1 kohdan mukaisesti menettely voidaan päättää, jos valitus peruutetaan, paitsi jos päättäminen ei olisi unionin edun mukaista.
                  
               
                     (7)
                  
                  
                     Tutkimuksessa ei ollut tullut esiin sellaisia seikkoja, jotka olisivat osoittaneet, että menettelyn päättäminen ei olisi unionin edun mukaista. Komissio totesi tässä yhteydessä, ettei perusasetuksen 21 artiklassa mainituilta osapuolilta, kuten käyttäjiltä, tuojilta tai kuluttajilta, ollut saatu huomautuksia, joiden mukaan menettelyn päättäminen ei olisi unionin edun mukaista. Komissio katsoi tämän vuoksi, että Kiinan kansantasavallasta peräisin olevan kuumavalssatun ponttiteräksen unioniin suuntautuvaa tuontia koskeva tutkimus olisi päätettävä ilman virallisia päätelmiä polkumyynnin ja vahingon esiintymisestä tai muista tutkimuksen kohteena olleista seikoista.
                  
               
                     (8)
                  
                  
                     Näin ollen komissio totesi, että Kiinan kansantasavallasta peräisin olevan kuumavalssatun ponttiteräksen unioniin suuntautuvaa tuontia koskeva polkumyynnin vastainen menettely olisi päätettävä ottamatta käyttöön toimenpiteitä.
                  
               
                     (9)
                  
                  
                     Asianomaisille osapuolille ilmoitettiin asiasta, ja niille annettiin mahdollisuus esittää huomautuksia. Asianomaisilta osapuolilta ei kuitenkaan saatu huomautuksia.
                  
               
                     (10)
                  
                  
                     Tämä päätös on asetuksen (EU) 2016/1036 15 artiklan 1 kohdalla perustetun komitean lausunnon mukainen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kiinan kansantasavallasta peräisin olevan kuumavalssatun ponttiteräksen, CN-koodi ex 7301 10 00 (Taric-koodi 7301100010), tuontia koskeva polkumyynnin vastainen menettely on päätetty.
         
         
            2 artikla
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 4 päivänä heinäkuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 176, 30.6.2016, s. 21.
         
            (2)  Ilmoitus Kiinan kansantasavallasta peräisin olevan kuumavalssatun ponttiteräksen tuontia koskevan polkumyynnin vastaisen menettelyn vireille panemisesta (EUVL C 177, 24.5.2018, s. 6).